Flughafe: Geschter hät dänn d'Simi leider wider hei möse (si tuet die wuche na chli gäld scheffle). Dänn hämmer gfunde, mer tösed all mitenand an flughafe Kopehage (=Kastrup) fahre, d'Simi det iichecke und dänn e mannefahrt uf Schwede mache.  Mer sind dänn also am 11i z'Birkerød uf de zug (de flüüger isch am 2 gange) und sind mal 1 station wiit gfahre, d.h. bis uf Holte. Und det häts gheisse, si tösed d'gleis erneuere, mer mösed uf de bus. Guet. Machemer. Wo dänn de  bus-chauffeur sini tüüre ändlich zuebracht hät simmer dänn 2 statione wiit bis uf Lyngby gfahre und wider in zug iigschtige. Und händ gwartet. Und irgendwänn häts dänn gheisse, sobald di technisch störig am zug behobe seg, tösedmer dänn abfahre… Grummel. Mittlerwiile isches langsam öppe 12i gsi. D'ziit drängt. Also: usem zug use, es Taxi go jage.   Nume häts kei taxi… Hämmer de taxigsellschaft aaglüte: ja si schicked eis, chönged aber nöd säge wänn dases chömi… GRUMMEL. Geg di  halbi 1 isch dänn doch na eis cho, mir sind iigschtige und abfahre. Und chum simmer uf de autobahn gsii - stau! Zum glück nume en chliine. Aber euse taxi chauffeur hät dänn netterwiis sin Mercedes chli flüüge lah, so dass mers öppe uf di 1 uf Kastrup gschafft händ. CHF 90.- ärmer…  Und dänn sind natürli na d'schlange bim check-in gsii… Zum glück hät d'Simi nume 1 täsche mit wäniger als 20kg gha, dänn hämmer chöne es Automate check-in mache. Und dänn hät die odysee ändlich es änd gha. Da söll mal öpper  säge, Murphy's Law gälti nöd…  Malmö: Mir sind dänn gliich na uf Malmö gfahre - isch ja vo Kastrup nume na 30min mit em zug über d'Öresunds-brugg. Au rächt cool. Chli mit em zug übers meer fahre und scho isch me z'Schwede… ID interessiert eh keine. Z'Malmö häts eus nach de übliche rundi ide altstadt richtig wasser zoge, zum Turning Torso (en nette turm). Und det isch au grad es quartier, wo all moderne architekte händ törfe spile. Isch also meeeega scharf. Würdi mi also au na wohlfüühle. D'föteli säged wahrschili alles…  Und ganz am wasser häts natürli wider e badi wo me alles macht - vom relaxe im gartestuehl über bade und inehüpfe bis zu tanze üebe (so richtig konzentriert und edel). Fett. Dänn häts na en meeega skaterpark. Wahrschinli öppe so gross wie zwei eifach-turnhalle (das gäbt en geile swimming pool). Und da tummlet sich gross und klein. Alles mega friedlich. Eifach scharf.  Schliesslich isches dänn au langsam aabig worde, und mir händ eus wider uf de heiwäg gmacht -  schliesslich händ d'jungs gseit si chochid znacht…   Isch also fein gsii.